ไทยพาณิชย์อัดงบ ยกเครื่องกันอัคคีภัย
เป็นเวลาเดือนเศษ นับตั้งแต่เกิดเหตุเพลิงไหม้อาคารสำนักงานใหญ่ เมื่อวันที่ 7 ก.พ.ที่ผ่านมา ธนาคารไทยพาณิชย์ก็เตรียมพร้อมที่จะเปิดใช้อาคารอย่างเป็นทางการตั้งแต่วันที่ 16 มี.ค.เป็นต้นไป หลังจากปิดปรับปรุงไปเป็นเวลากว่า 1 เดือน โดยมีการตรวจสอบระบบความปลอดภัย ระบบอัคคีภัย สุขอนามัย และความแข็งแรงของอาคารทั้งหมด
17 มี.ค. 2558

เป็นเวลาเดือนเศษ นับตั้งแต่เกิดเหตุเพลิงไหม้อาคารสำนักงานใหญ่ เมื่อวันที่ 7 ก.พ.ที่ผ่านมา ธนาคารไทยพาณิชย์ก็เตรียมพร้อมที่จะเปิดใช้อาคารอย่างเป็นทางการตั้งแต่วันที่ 16 มี.ค.เป็นต้นไป หลังจากปิดปรับปรุงไปเป็นเวลากว่า 1 เดือน โดยมีการตรวจสอบระบบความปลอดภัย ระบบอัคคีภัย สุขอนามัย และความแข็งแรงของอาคารทั้งหมด
นอกจากนี้ ธนาคารไทยพาณิชย์ยังถือโอกาสนี้ทำการยกระดับความปลอดภัยของอาคาร เพื่อให้อาคารสำนักงานใหญ่แห่งนี้สมเป็นอาคารอัจฉริยะที่แท้จริง ด้วยการปรับเปลี่ยนระบบเทคโนโลยีการรักษาความปลอดภัยที่ใช้มานาน 18 ปี นับตั้งแต่เปิดใช้อาคาร มาเป็นเทคโนโลยีใหม่ที่เป็นมาตรฐานสากล
นายอาทิตย์ นันทวิทยา รองผู้จัดการใหญ่ ธนาคารไทยพาณิชย์ ระบุว่า การยกเครื่องระบบการรักษาความปลอดภัยใหม่ครั้งนี้ใช้งบเป็นหลักร้อยล้านบาทขึ้นไป แต่จะถึงพันล้านบาทหรือไม่ต้องดูก่อน เพราะเฉพาะค่าที่ปรึกษาก็สูงอยู่ เนื่องจากธนาคารว่าจ้างบริษัทที่ปรึกษาระดับโลก คือ บริษัท โพรเท็กชั่น แอดไวเซอรี่ จากสหรัฐอเมริกา มาวางกลยุทธ์ระบบรักษาความปลอดภัยในอาคารทั้งหมด และแต่งตั้งบริษัท ไมน์ฮาร์ท กรุ๊ป เป็นที่ปรึกษาด้านวิศวกรรมและการวางแผน เพื่อให้คำแนะนำและประสานกับผู้เชี่ยวชาญพิเศษในด้านต่างๆ ในการปรับปรุงระบบ
การปรับปรุงอาคารระบบรักษาความปลอดภัยครั้งนี้ ก็เพื่อให้ชาวไทยพาณิชย์พูดได้เต็มปากว่าอาคารนี้เป็นอาคารอัจฉริยะและมีความปลอดภัยระดับโลกอย่างแท้จริง โดยเฉพาะระบบป้องกันอัคคีภัยในตึกสูง ต่อไปหากเกิดเพลิงไหม้ต้องดับไฟได้เอง ไม่ต้องรอรถกระเช้า หรือพนักงานดับเพลิงวิ่งเข้าไปที่จุดเกิดเหตุ
ด้วยเหตุนี้ ระบบสปริงเกอร์ สัญญาณเตือนอัคคีภัย และระบบตรวจจับควัน ภายในอาคารจะถูกเปลี่ยนมาใช้เทคโนโลยีที่ทันสมัยหมด ซึ่งอยู่ระหว่างทยอยสำรวจและตรวจสอบอาคารอย่างละเอียด เพื่อวางระบบใหม่ทั้งฮาร์ดแวร์และซอฟต์แวร์ และคาดว่าจะเริ่มวางระบบได้ตั้งแต่ปลายปีนี้